ภาคเอกชน หวั่น สถานการณ์รัสเซีย-ยูเครน ยืดเยื้อ กระทบต่อเศรษฐกิจไทย
นายสนั่น อังอุบลกุล ประธานกรรมการหอการค้าไทยและสภาหอการค้าแห่งประเทศไทย  เปิดเผยว่า ภาคเอกชนติดตามสถานการณ์ความขัดแย้งระหว่างรัสเซีย-ยูเครน อย่างใกล้ชิด เนื่องจากมีแนวโน้มยืดเยื้อ โดยผลกระทบจากเหตุการณ์ดังกล่าว ทำให้ราคาน้ำมันสูงขึ้นและจะทำให้เศรษฐกิจของไทยหดตัวลงจากที่คาดการณ์ไว้ แต่เชื่อว่ารัฐบาลยังสามารถตรึงราคาน้ำมันได้จนถึงเดือนมิถุนายนนี้ และอาจต้องเตรียมแผนรับมือล่วงหน้า เพราะราคาน้ำมันอาจอยู่ในระดับสูงต่อไปตลอดทั้งปี ขณะที่มาตรการลดภาษีสรรพสามิตน้ำมันดีเซล เพื่อใช้ในการผลิตไฟฟ้า ภายใน 6 เดือนนี้  จะสามารถบรรเทาผลกระทบได้ระดับหนึ่ง โดยประชาชนจะมีภาระค่าไฟฟ้าที่ลดลงประมาณ 1-1.5 บาทต่อหน่วย ซึ่งควรต้องเตรียมแผนในด้านอื่นๆ รองรับด้วย ขณะเดียวกัน ภาคเอกชนกำลังติดตามต้นทุนราคาสินค้าที่จะสูงขึ้นหลังจากนี้ โดยเฉพาะราคาปุ๋ยที่จะแพงขึ้น รัฐบาลจึงควรเตรียมแนวทางในการแก้ไขปัญหา เช่น การนำปุ๋ยอินทรีย์มาใช้ทดแทน โดยหอการค้าไทยจะเร่งหารือกับภาครัฐต่อไปอย่างไรก็ตาม ภาคการท่องเที่ยวยังเป็นปัจจัยในการฟื้นตัวทางเศรษฐกิจที่ดีของไทย   ดังนั้น ประเทศไทยควรวางตัวเป็นกลางในสถานการณ์ความขัดแย้งนี้ เพื่อให้สามารถเปิดรับนักท่องเที่ยวจากทุกประเทศได้ตามปกติ ขณะที่นักท่องเที่ยวรัสเซีย-ยูเครน ที่ตกค้างอยู่ในประเทศไทย ก็ควรจมีมาตรการดูแลช่วยเหลือให้เหมาะสม ซึ่งคาดว่าขณะนี้ภาครัฐกำลังหาแนวทางในการช่วยเหลือ